Імем апостала - Петриков | Петриковский район | Новости Петрикова | Петриковские новости | Петрыкаускiя навiны | Газета города Петриков
Четверг, 11.07.2013 06:17. Рубрика: Фарбы жыцця Просмотров: 716
Ханаанская зямля
Калі Вам давядзецца пабываць на Святой зямлі, то побач з горадам Тверыя, на беразе Галілейскага мора, вы ўбачыце касцёл Святога апостала Пятра пад адкрытым небам. І стаіць там помнік, на якім выява Хрыста, што бласлаўляе сайго вучня Сымона і дае яму імя Пётр. І там жа, у бліжэйшым кафэ, вас пачастуюць рыбаю, якая так і называецца: “рыба Пятра”.
І вось адсюль пачынаецца гісторыя Пятра, якога Хрыстос вызначыў сваім намеснікам на зямлі як першага сярод апосталаў. І Ісус яму сказаў: “Бласлаўлёны ты, Сымон, таксама паведамляю табе, што ты – Пётр, або скала, і на гэтай скале я пабудую царкву маю і дам табе ключы ад царства Нябеснага”.
Менавіта таму Пётр на ўсіх выявах малюецца з ключамі.
Пётр жыў у вёсцы Капернаўм непадалёк ад Галілейскага мора, у якім лавіў рыбу. Са свайго дома былы рыбак, калі стаў вучнем Хрыста, пайшоў у свет, каб стаць “рыбаком людзей”.
Пётр распаўсюджваў навуку Хрыстову па Ізраілю і знаходзіўся ў свайго знаёмага Сымона ў горадзе Аффо на беразе Міжземнага мора. Тут ён неаднаразова сніў сон, які доўга сам не мог растлумачыць. Але потым зразумеў, што ад яго патрабуецца: хрысціянства патрэбна не толькі для іудзеяў, але і для людзей, якія жывуць у іншых краінах. І вось з дома свайго знаёмага, які займаўся вырабам скур і даваў прытулак Пятру, вучань Ісуса пайшоў прапаведваць вучэнне Хрыстова ў іншыя краіны. Горад Аффо – тая кропка, ад якой пайшло распаўсюджванне Хрысціянства па свеце.
Калі мы паведаілі вам пра тое, як Пётр пачаў свой прапаведніцкі шлях, нельга не сказаць, дзе ён скончыў сваю місію. А было гэта ў Рыме, тады яшчэ Рымскай імперыі. На той час імператарам быў Нерон, які праславіўся як адзін з самых жорсткіх кіраўнікоў. Гэта па яго загадзе быў падпалены Рым. Нерон хацеў, каб вялікае вогненнае відошча натхніла яго на напісанне сваіх фанабэрыстых вершаў. Але найбольш злачынстваў ён зрабіў, калі абвінаваціў у падпале Рыма першых хрысціянаў. Пачаўся іх пераслед, катаванні, забойствы. Хрысціянаў сотнямі кідалі тыграм, ільвам на арэнах амфітэатра, палілі на слупах, як факелы... Пётр тады таксама быў у Рыме. Хрысціяне вельмі паважалі Пятра і баяліся, што яго таксама пакараюць смерцю, таму са слязьмі на вачах пачалі ўгаворваць пакінуць Рым. Наступным світанкам Пётр выйшаў з Рыма. І толькі ён адышоў недалёка за горад, як убачыў, быццам хтосьці ў сонечным ззянні рушыць да яго. Пятру падалося, што ад сонца адбіўся маленькі кавалак і набліжаецца ўсё бліжэй і бліжэй. Раптам Пётр кінуўся на калені і закрычаў: “Хрыстос! Хрыстос!”, а потым спытаў: “Quo vadis, Domine?” (лац. Куды ідзеш, Госпадзі?).
– Калі ты пакідаеш мой народ, то я іду ў Рым, на новае распяцце, – адказаў Хрыстос.
Пётр усё зразумеў і ў той жа час павярнуў назад у Рым. Аднаверцы сустрэлі яго з подзівам. Але ён сказаў ім: “Я бачыў Госпада!”. Шмат людзей ён паспеў хрысціць, нават сярод рымскіх воінаў знайшліся шчырыя прыхільнікі хрысціянства. І ведаў Петр, чаму Ісус вярнуў яго назад у Рым. Што ні Нерону, ні легіянерам ні зруйнаваць ісціны, што ніякія катаванні не зломяць душы людзей. Таксама, што Рым, які на той час ператварыўся ў горад гвалту, здзекаў і забойстваў, стане горадам святла і любові – горадам Пятра, адкуль пашыралася яго ўлада над целамі і душамі людзей.
Хутка пасля вяртання Пётр быў закатаваны. Але яму не страшна было ісці на смерць, наадварот, ён ішоў на яе не як ахвяра, а як пераможца.
Да нашага часу на Апіевай дарозе, па якой Пётр пакідаў Рым, у месцы сустрэчы Ісуса з Пятром стаіць царква, якая так і называецца “Domine Quo Vadis?”.
У 10-м стагоддзі ў Тураўскім княстве яцвяжскі князь прыняў хрысціянства і ўзяў сабе імя Пётр ці Петрык у гонар святога апостала Пятра. І заснаваў ён мястэчка, і назваў яго ад свайго імя.
У кнігах 17-га стагоддзя гэтае паселішча называецца мястэчка Петрыкова. У сучасны момант – горад Петрыкаў.
Як ужо было сказана, Пётр на выявах малюецца з ключамі. Ці ведалі гэта навукоўцы, якія стваралі герб Петрыкава, ці выпадкова, але на гербе Петрыкава пазначаны два ключы, як і ў Святога апостала Пятра, які іх трымае.
Аляксей Дужы, Іван Дужы.
Фота Аляксея Дужага, з Інтэрнэт-выданняў.
Один комментарий на “Імем апостала”
Дзякуй! Выдатны артыкул!
« Перадаць нашчадкам
“Слаўся, гаспадару!..”. На Петриковщине прошли «Зажинки» »